**BÁRMIKOR HÍVHATJÁK ÖNT IS, NE DŐLJÖN BE A MESÉNEK!**



**Felhívtak idegenek** a legváratlanabb pillanatban, hogy a számlavezető bankomtól telefonálnak. **Észlelték, hogy valaki épp most töri fel a bankszámlámat**, melyen illegális pénzmozgást tapasztaltak.

**Ha letöltöm az alkalmazást**, amellyel távolról, neten keresztül hozzáférnek a készülékemhez, akkor majd **ők megakadályozzák a csalást**.

Én ijedtemben persze **gondolkodás nélkül megtettem**.

Aztán miután **megadtam a hozzáférést** a telefonomhoz és így a bankszámlámhoz is, **kiderült, hogy** **ők maguk voltak a csalók! Másfélmilliót emeltek le a számlámról az én saját telefonomon keresztül**!

Ne engedje, hogy Önnel is megtörténjen!

*Legyen nagyon óvatos, ha a bankja nevében telefonál valaki! Hívja fel erre a hozzátartozói, ismerősei figyelmét is! Minél többen ismerik a csalók módszereit, annál kevésbé tudnak új áldozatokat becserkészni a bűnözők!*

**Mit tegyünk, hogy ne váljunk hasonló csalások áldozatává?**

* Minden esetben **kezelje fenntartással az ismeretlen telefonhívásokat!**
* **Soha ne adja ki ismeretleneknek, főként ne telefonon, interneten a bankkártyája adatait, netbankja belépési adatait!** A bankok az ügyintézés során soha nem kérik az ügyféltől ezeket az információkat, mivel az ügyfél-azonosítás során a valódi banki dolgozó ezen adatokat látja!
* **Ismeretlen eredetű programot soha ne telepítsen fel vagy töltsön le a számítógépére, illetve a telefonjára, bárki is javasolja azt Önnek**! Ilyet a bankok soha nem kérnek az ügyfelektől és még arra sem kötelezik őket, hogy a netbankot használják**.**
* **Legtöbb esetben az AnyDesk vagy a TeamViewer elnevezésű applikációk segítségével hajtják végre a bűncselekményeket.** Fontos hangsúlyozni, hogy e szoftverek távoli műszaki segítségnyújtás során nagyon hasznosak is lehetnek, azonban **semmiképpen sem** úgy, hogy **idegeneknek adunk hozzáférést** bizalmas adatainkhoz.
* Előfordulhat, hogy a bank valóban olyan pénzmozgást észlel az ügyfél bankszámláján, ami gyanúra adhat okot. Ilyen esetben felveszik az ügyféllel a kapcsolatot, és csak az adott tranzakcióra vonatkozóan kérnek megerősítést, hogy az teljesülhet-e, és ekkor is történik ügyfél-azonosítás. **A bank telefonon soha nem ad utasítást semmilyen átutalásra az ügyfélnek.**



Amennyiben **mégis megadtak valamilyen adatot** a csalóknak, akkor a **bankkártya letiltásáról azonnal intézkedjenek** a pénzintézetüknél, illetve ha a leírt **módszerrel találkoznak**, **tegyenek bejelentést** **a rendőrségen!**

**Zala Megyei Rendőr-főkapitányság**

**Bűnmegelőzési Alosztálya**